Helle Sjelle (KF), 2005-04-28:
Med dette beslutningsforslag pålægges det regeringen inden den 1. januar 2006 at indføre vaccination mod hepatitis B i det danske børnevaccinationsprogram.
I Det Konservative Folkeparti er vi af den opfattelse, at hvis en sygdom truer befolkningen, bør man naturligvis skride til handling, det er klart.
Det er derfor, vi har et velfungerende børnevaccinationsprogram, som hvert år forhindrer, at mange børn bliver syge.
Men man kan spørge sig selv, om man bør vaccinere mod alle mulige tænkelige sygdomme.
Er der behov for at indføre vaccinationen?
Det er selvfølgelig nogle gode argumenter, for WHO har alt andet lige en vis ekspertise på området, og hvem vil ikke imødekomme bekymrede forældres ønsker?
Når vi i Det Konservative Folkeparti så alligevel ikke umiddelbart kan støtte forslaget, hænger det sammen med de faglige vurderinger, som Sundhedsstyrelsen har foretaget.
Styrelsen er på baggrund af et grundigt arbejde og en række høringer hos myndigheder, videnskabelige centre, organisationer og patientforeninger kommet frem til den konklusion, at der ikke er behov for at indføre vaccination mod hepatitis B i det danske børnevaccinationsprogram.
I overvejelserne har styrelsen set bredt på forholdene omkring og behovet for en indførelse af vaccinationen.
Der er således en række argumenter, der taler imod.
Derudover påpeger styrelsen, at smitten er begrænset til særlige grupper og spredes ved hjælp af kendte smitteveje, ligesom styrelsen er af den opfattelse, at det vil være hensigtsmæssigt at arbejde for en holdningsændring i forbindelse med angsten for sygdommen.
I Det Konservative Folkeparti mener vi som udgangspunkt, at man bør følge Sundhedsstyrelsens anbefalinger på området, og at vaccinationen derfor ikke bør indgå i vaccinationsprogrammet.
Vi er ligeledes af den opfattelse, at bekæmpelse af sygdommen primært bør ske ved, at vi koncentrerer os om de grupper, hvor risikoen for infektion er særlig høj.
Vi ser derfor positivt på de tiltag, regeringen allerede har foretaget på området: screening for hepatitis B-virus af alle gravide og gratis vaccination til smittedes børn samt vaccination til injektionsnarkomaner og deres partnere.
Det mener vi er en målrettet og effektiv måde at beskytte børn mod hepatitis B-virus på.
Det er for os at se langt mere hensigtsmæssigt at koncentrere sig om de risikogrupper, der findes, frem for at vi vaccinerer alle børn
I Det Konservative Folkeparti støtter vi derfor ikke umiddelbart forslaget.
Det, jeg er klar over, er, at vi som politikere skal passe ganske meget på med bare at udskrive regninger i øst og i vest og så forvente af vores skatteborgere, at de gladelig betaler regningen for de ting, som vi faktisk pålægger samfundet.
Jeg synes, det er væsentligt, at vi tager hånd om de forfærdelige sygdomme, der er i vores samfund, vi bliver bare også nødt til at prioritere; det er det, der er vores job som politikere.
Jeg mener, det er en god idé, at vi selvfølgelig sørger for, at så få mennesker i vores land bliver syge, som det overhovedet er os muligt, men vi skal også vurdere, hvad det er for nogle omkostninger, hvad det er for nogle regninger, vi samtidig udskriver til vores samfund; det er vi også nødt til at forholde os til.
Det er jo alt sammen et spørgsmål om prioriteringer.
Jeg synes da også, det er forfærdeligt, at der er nogle mennesker, der bliver smittet med hepatitis B.
Det er der slet ikke nogen tvivl om.
Men nu synes jeg først og fremmest, at vi skal se på, at vi faktisk har sat noget i gang i forhold til gravide, som vi screener, og det synes jeg er en rigtig god idé.
Vi skulle jo bl.a. gerne have bragt antallet ned ad den vej.
Men der synes jeg faktisk, vi skal se på, hvordan det virker.
Så har jeg jo også ligesom resten af Folketinget her noteret mig, at ministeren i det hele taget har indbudt sundhedsordførerne – hvis man har lyst til det – til drøftelser omkring hele situationen, og det er selvfølgelig også et udtryk for, at regeringen og også vi i Det Konservative Folkeparti tager denne her situation meget alvorligt.